Girondins de Bordeaux
Store norske leksikon,Sport og spill,Ballsport,Fotball,Fransk fotball
Bordeaux er en fransk fotballklubb som ble stiftet i 1881, den gang som en gymnastikk- og skyteklubb. Senere ble sporter som roing, svømming og riding en del av klubben, mens fotball ikke ble en del av klubben før i 1910. De spilte kun fotball i en sesong, før det ble åtte år uten. Først i 1937 debuterte de i ligasammenheng da de spilte på nivå to.
Bordeaux er en av de mest suksessfulle fotballklubbene i fransk historie med seks titler på øverste nivå. Klubben har også vunnet fire cuptitler, tre ligacuptitler og kom til UEFA Cup-finalen i 1996. 1940–1980-tallet Bordeaux vant sin første ligatittel i 1949–1950-sesongen, i klubbens første sesong på det øverste nivået. Sesongen før hadde de rykket opp fra nivå to. Den sesongen spilte de også finale i Latin Cup, som var en turnering med de beste lagene fra Spania, Frankrike, Italia og Portugal. De tapte for Benfica i finalen etter 3–3 i første kamp og 0–1 i andre kamp, etter at de spilte over 2 timer og 25 minutter med ekstraomganger før det ble kåret en vinner. I 1955–1956-sesongen, etter at de hadde tapt to cupfinaler etter deres første ligatittel, rykket klubben ned. Først på 1960-tallet stabiliserte de seg på nivå 1. Men det skulle ta over 20 år før klubben igjen vant serien. På 80-tallet var de til gjengjeld veldig dominerende med tre ligatitler (1983–1984, 1984–1985 og 1986–1987) og to cuptitler. I 1986 spilte de semifinale i europacupen, men tapte for Juventus. Cuptittelen i 1986 etter 2–1 over Marseille i finalen, var den første på åtte forsøk i finalesammenheng og den første seieren i en finale siden 1941. 1990-tallet På 1990-tallet spilte senere franske legender som Zinedine Zidane, Bixente Lizarazu og Sylvien Wiltord for klubben. De vant Intertoto Cup i 1995 og kom til finalen i UEFA Cupen året etter, der de tapte 1–5 sammenlagt for Bayern München. Også i 1998–1999-sesongen ble det seriegull. Da ble Wiltord toppscorer med 22 mål. 2000-tallet Det skulle ta ti år før de vant sin sjette og hittil siste ligatittel, i 2008–2009-sesongen. I mellomtiden hadde de vunnet den franske ligacupen i 2002 og kommet til kvartfinale i UEFA Cup i 2004, der det ble tap for Valencia, som senere vant. Samme året som de vant serien i 2008/2009, vant de også ligacupen. Det var første gang klubben vant to titler på en sesong. Ligacupen ble også vunnet i 2013, deres siste tittel per 2020. Fakta Klubben spiller kampene sine på Nouveau Stade de Bordeaux. Fra oppstarten til 2015 ble kampene spilt på Stade Chaban-Delmas, som ble bygget til VM i Frankrike i 1938. Ligamestere: 1949–1950, 1983–1984, 1984–1985, 1986–1987, 1998–1999 og 2008–2009. Cupmestere: 1940–1941, 1985–1986, 1986–1987 og 2012–2013. Blant de mest kjente spillerne i klubben gjennom tidene er Zinedine Zidane, Sylvain Wiltord, Alain Giresse, Pauleta, Jean-Pierre Papin, Yoann Gourcuff, Benoit Tremoulinas, Alou Diarra, Marouane Chamakh, Diego Contento, Tiago Llori, Isaac Kiese Thelin, Henri Saivet, Jimmy Briand, Hatem Ben Arfa og Laurent Koscielny. Kjente trenere som har trent klubben er Laurent Blanc, Gus Poyet og Willy Sagnol. Les mer i Store norske leksikon fotball fransk fotball